Poliisi on ampunut veitsihyökkääjän, kertoo BBC.

Silminnäkijävideo tapahtumapaikalta Etelä-Lontoon Streathamista. Reuters

Streathamissa Lontoossa kahta ihmistä puukotettiin sunnuntaina vilkkaalla kauppakadulla. Poliisi on ampunut puukkoiskuista epäillyn miehen kuoliaaksi, kertoo BBC.

BBC:n mukaan epäilty tekijä oli Sudesh Amman -niminen mies, joka oli päässyt pois vankilasta vain viikkoa aiemmin. Hän oli ollut suorittamassa rangaistustaan terroririkoksista.

Sudesh Amman ehti suorittaa puolet kolmen vuoden rangaistuksestaan ennen vapautumistaan, kertoo uutistoimisto AFP.

Sky News kertoi sunnuntai-illalla, että poliisi oli seurannut miestä pidempään tämän islamististen ajatusten vuoksi.

Poliisi oli aluksi siinä käsityksessä, että loukkaantuneita uhreja on kaksi. Myöhemmin kahdeksalta Suomen aikaa luku täsmentyi kolmeen, mutta kolmas uhri sai vammoja lasinsiruista, ei hyökkääjän toimesta. Yhden uhrin vammat ovat hengenvaaralliset.

Silminnäkijöiden Telegraph-lehdelle kertoman mukaan naisuhria puukotettiin selkään ja miestä mahaan. Tekijä meni kauppaan, jossa otti teräaseen esiin. Liikkeellä oli runsaasti ihmisiä sunnuntaipäivänä.

Tapahtumaa tutkitaan, ja se on julistettu terrorismiin liittyväksi.

Välitöntä vaaraa ei enää ole, vaan poliisi on eristänyt alueen. Silminnäkijöiden mukaan hyökkääjällä oli machete tai muu iso veitsi, mutta viranomaiset eivät ole tietoa toistaiseksi vahvistaneet.

Useat brittimediat ovat raportoineet tapauksesta. Tapahtumapaikka on kauppakatu High Road Streathamissa.

Valepommiliivi päällä

BBC:n mukaan sosiaalisessa mediassa käyttäjät kertoivat kuulleensa laukauksia Suomen aikaa kello 16 jälkeen. Paikalla näkyi loukkaantuneita, joita hoidettiin. Toisen lähteen mukaan tapahtuma-aika oli noin kello 16.30.

Ensitiedot tapahtumasta kerrottiin sunnuntaina noin puoli viideltä Suomen aikaa. Poliisi eristi alueen ja pyysi sivullisia pysymään poissa paikalta.

The Guardianin mukaan sosiaalisessa mediassa levisi videoita aseistautuneista poliiseista jalkakäytävällä Streathamissa. Kuvissa näkyi useita hälytysajoneuvoja sekä helikoptereita.

Somevideoissa näkyy, miten poliisit lähestyvät maassa makaavaa henkilöä, mutta väistävät nopeasti. On kerrottu epäillystä pommiliivistä, mutta The Guardianin mukaan liivi ei ollut oikea. Vastaavia liivejä on ollut päällä aiemmillakin veitsihyökkääjillä ainakin kahdesti.

Lontoossa tapahtui veitsihyökkäys viimeksi marraskuussa. Tuolloin kaksi uhria kuoli. Poliisi ampui puukottajan London Bridgellä. London Bridgellä tapahtui veitsihyökkäys myös 2017.

Paikalliset päättäjät, mukaan lukien pääministeri Boris Johnson ovat osoittaneet surunvalitteluja.

– Kiitos viranomaisille reagoinnista Streathamin tapahtumiin, joita poliisi on nyt kutsunut terrorismiin liittyviksi. Ajatukseni ovat loukkaantuneiden ja tapahtuneen kokijoiden luona, Johnson tviittasi.

Brexit-juttumatkalla ollut Iltalehden toimittaja Antti Halonen matkasi paikalle Streathamiin. Alue on eristetty. Antti Halonen

Helikopteri kaartelee tapahtumapaikan yllä vielä illalla. Antti Halonen

Suuren viranomaisoperaation aiheuttanutta joukkopuukotusta tutkitaan terroristisena tekona. Getty Images

Poliisi eristi alueen. EPA / AOP

Streatham sijaitsee Suur-Lontoon eteläpuolella. Google Earth